สังคมข่าวหุ้น
ดัชนีหุ้นไทยปิดตลาด 1,706.52 จุด เพิ่มขึ้น 3.15 จุด มูลค่าการซื้อขาย 55,822 ล้านบาท หลังดัชนีหุ้นไทยยืนเหนือ 1,700 จุด ทำให้นักลงทุนกล้าเข้ามาเล่นเก็งกำไรกันมากขึ้น สัปดาห์นี้ตลาดหุ้นไทยมีลุ้นปรับขึ้นได้อีก มีแนวรับ 1,705-1,700 จุด แนวต้าน 1,720-1,730 จุด พร้อมติดตามการประชุมเฟดช่วงกลางสัปดาห์
12 ธ.ค. 2560

เล็กเซียวหงส์
*…ดัชนีหุ้นไทยปิดตลาด 1,706.52 จุด เพิ่มขึ้น 3.15 จุด มูลค่าการซื้อขาย 55,822 ล้านบาท หลังดัชนีหุ้นไทยยืนเหนือ 1,700 จุด ทำให้นักลงทุนกล้าเข้ามาเล่นเก็งกำไรกันมากขึ้น สัปดาห์นี้ตลาดหุ้นไทยมีลุ้นปรับขึ้นได้อีก มีแนวรับ 1,705-1,700 จุด แนวต้าน 1,720-1,730 จุด พร้อมติดตามการประชุมเฟดช่วงกลางสัปดาห์…
*…GULF รีบาวด์กลับมาปิดสวย 54.75 บาท หลังเจอไอ้โม่งหยิบข่าวเก่า..มาโจมตี เพื่อหวัง “ทุบเพื่อเอาของ” แต่พอ GULF ชี้แจงว่าโครงการโรงไฟฟ้าไอพีพี 5,000 เมกะวัตต์ ทั้ง 2 โครงการ  ได้รับอนุมัติรายงานวิเคราะห์ผลกระทบสิ่งแวดล้อม (EIA) บัตรส่งเสริมการลงทุน (BOI) และใบอนุญาตต่างๆ โดยเฉพาะใบอนุญาตประกอบกิจการผลิตไฟฟ้า ใบอนุญาตประกอบกิจการโรงงาน และใบอนุญาตก่อสร้างอาคาร เป็นที่เรียบร้อยแล้ว และเปิดดำเนินการเชิงพาณิชย์ (COD) ภายในปี 2567 ทำให้ข้อมูลต่างๆ ที่นักลงทุนไม่ได้สนใจหนังสือชี้ชวน มีความมั่นใจยิ่งขึ้น แต่คำถามที่ว่าจะไปถึง 60 บาทหรือไม่..ก็มีโอกาสได้เห็นก่อนสิ้นปีเช่นกัน…
*…IVL ราคาเริ่มปรับขึ้น..แต่เป็นเพียงไม้ต้นๆ เท่านั้น ไฮไลต์ข่าวดีที่ไม่เกี่ยวเรื่องผลดำเนินงานคือการปฏิรูปภาษีสหรัฐฯ ที่จะเป็น “ของขวัญคริสต์มาส” ให้ IVL เพราะหากสหรัฐฯมีการปรับลดภาษีเงินได้นิติบุคคล นั่นทำให้บริษัทลูก IVL ในสหรัฐฯกำไรเพิ่มขึ้นอย่างมีนัยสำคัญ…
*…SQ รูดหนักเกือบติดฟลอร์ กับกระแสข่าว “แพ้ประมูลเหมืองแม่เมาะ 9” ข่าวนี้ทำให้นักลงทุนแพนิคขายเหมือนกับ SQ จะเจ๊งซะงั้น..!? จริงๆ แล้วงานในมือกว่า 36,000 ล้านบาท กินยาวได้อีก 10 ปี..แต่อีกสิ่งที่คาใจเมื่อเห็น “สุชาติ อารีกุล” หนึ่งในผู้ถือหุ้นใหญ่ขายหุ้น SQ ออกมา 0.66% เลยไม่ค่อยสบายใจในเรื่องอินไซเดอร์จริงๆ…
*…FC น่าจับตาหลังพ้นคุก Cash Balance วันแรก จะคึกคักขนาดไหน ยิ่งเห็นราคาย่อตัวลงช่วงปลายสัปดาห์ ทำให้ FC ดูแล้วมีเสน่ห์ต่อการเล่นเก็งกำไร..ขอย้ำ “เก็งกำไร” เท่านั้นนะ…
*…BEAUTY ราคาหุ้นปริ่มๆ จะหลุด 20 บาทเข้าไปทุกที อย่างว่าหุ้นตัวนี้ใส่กันมาเต็มๆ หลายรอบเลยต้อง “ยกคันเร่ง” กันบ้าง แต่จุดสนใจหุ้นตัวนี้อยู่ที่ 20 บาท นี่แหละ.!? มีนักลงทุนพร้อมเก็บเช่นกัน..แต่ในเชิงพื้นฐานจุดวัดความเสี่ยงอยู่ที่การบริหารสต๊อก..เพราะหากจัดการไม่ได้มีโอกาสเจอ ปราฏการณ์ “ปอดบวม” ได้เช่นกัน…
*…IRPC ค่อยๆ ขยับขึ้นทีละนิด แป๊บเดียว 6.45 บาท นักลงทุนแบบ VI ไม่ควรมองข้าม ทยอยขึ้นแบบนี้ ควรต้องสะสมไว้ในพอร์ต ดูจากสตอรี่มีโอกาสทดสอบ 7.00 บาทได้เช่นกัน ส่วนนักเก็งกำไรระยะสั้นช่วงนี้น่าสนใจทีเดียว…
*…ปิดท้ายกันเช่นเคยกับข่าวหุ้นเจาะตลาดออนทีวี ผ่านสถานีโทรทัศน์สปริงนิวส์ดิจิทัลช่อง 19 เวลา 9.30-10.00 น. พบกันสดๆ กับ “มอร์นิ่งสตาร์ หุ้นดาวเด่น” ที่อัพเกรดตลาดหุ้นทั่วโลกเพื่อมองแนวโน้มตลาดหุ้นไทยภาคเช้า ดำเนินรายการโดยวิษณุ โชลิตกุล…
*…พร้อมพบกับรายการ “ข่าวหุ้นเจาะตลาดออนเรดิโอ” ผ่านสถานีข่าวจริงสปริงเรดิโอ FM 98.5 MHz โดยสุภชัย ปกป้อง, บูรพา สงวนวงศ์ และทีมงานข่าวหุ้นธุรกิจ ตั้งแต่เวลา 9.30-11.00 น. ที่จะมาเจาะลึกเรื่องหุ้นช่วงก่อนและหลังเปิดตลาดหุ้นภาคเช้า งานนี้จัดเต็มๆ ชั่วโมงครึ่ง…
*…เท่านั้นไม่พอ ต่อเนื่องกันด้วย “ชัดลึกทุกกลยุทธ์ธุรกิจ” กับรายการ Business Focus เวลา 11.00-12.00 น. โดยสุภชัย ปกป้อง และทีมงานข่าวหุ้นธุรกิจ การันตีทุกโจทย์เรื่องหุ้น หาคำตอบได้ที่ข่าวหุ้นธุรกิจเท่านั้น